b'\n_START_ARTICLE_\nN\xc3\xa4k\xc3\xb6kulmaotos\n_START_PARAGRAPH_\nN\xc3\xa4k\xc3\xb6kulmaotos tai n\xc3\xa4k\xc3\xb6kulmakuva on elokuvan kuva, joka on kuvattu elokuvan henkil\xc3\xb6hahmon kuvakulmasta siihen suuntaan, johon t\xc3\xa4m\xc3\xa4 katsoo. Tekniikkaa k\xc3\xa4ytet\xc3\xa4\xc3\xa4n usein kauhuelokuvissa, joissa katsojat laitetaan hirvi\xc3\xb6n n\xc3\xa4k\xc3\xb6kentt\xc3\xa4\xc3\xa4n._NEWLINE_Alfred Hitchcock on kuuluisa n\xc3\xa4k\xc3\xb6kulmaotoksen k\xc3\xa4yt\xc3\xb6st\xc3\xa4. Hitchcockin Takaikkuna sijoittuu k\xc3\xa4yt\xc3\xa4nn\xc3\xb6ss\xc3\xa4 vain yhteen huoneeseen, sill\xc3\xa4 p\xc3\xa4\xc3\xa4henkil\xc3\xb6 on py\xc3\xb6r\xc3\xa4tuolissa. Katsojat n\xc3\xa4kev\xc3\xa4t n\xc3\xa4k\xc3\xb6kulmaotoksissa p\xc3\xa4\xc3\xa4henkil\xc3\xb6n n\xc3\xa4k\xc3\xb6kulmasta, miten h\xc3\xa4n vakoilee naapureitaan. T\xc3\xa4llaisten otosten kautta elokuvan murhamysteeri ratkeaa. Elokuvantekij\xc3\xa4t saattavat k\xc3\xa4ytt\xc3\xa4\xc3\xa4 n\xc3\xa4k\xc3\xb6kulmaotosta vied\xc3\xa4kseen katsojat kahden henkil\xc3\xb6n perspektiiviin. Uhrilampaiden loppukohtauksessa n\xc3\xa4ytet\xc3\xa4\xc3\xa4n n\xc3\xa4k\xc3\xb6kulmaotoksessa sarjamurhaajan piilopaikka p\xc3\xa4\xc3\xa4henkil\xc3\xb6n silmin. T\xc3\xa4m\xc3\xa4n j\xc3\xa4lkeen n\xc3\xa4ytet\xc3\xa4\xc3\xa4n my\xc3\xb6s tilanne sarjamurhaajan silmin, kun h\xc3\xa4n tarkkailee paikkaa pime\xc3\xa4n\xc3\xa4k\xc3\xb6laitteen avulla. Kauhuelokuville tyypillist\xc3\xa4 on se, ett\xc3\xa4 katsoja n\xc3\xa4kee tilanteen vaanivan hirvi\xc3\xb6n silmin. Yksi tunnetuimmista kokeiluista on Robert Montgomeryn ohjaama Nainen j\xc3\xa4rvess\xc3\xa4, joka on kokonaisuudessa kuvattu p\xc3\xa4\xc3\xa4henkil\xc3\xb6n n\xc3\xa4k\xc3\xb6kulmasta. Kolmiulotteisena kuvattu Saw VII 3D (2010) n\xc3\xa4ytt\xc3\xa4\xc3\xa4 milt\xc3\xa4 monet kuolemanansoista n\xc3\xa4ytt\xc3\xa4v\xc3\xa4t uhrien silmin katseltuna. Elokuvan Alone kaikki kohtaukset, joissa p\xc3\xa4\xc3\xa4osassa oleva murhaaja on mukana on kuvattu p\xc3\xa4\xc3\xa4henkil\xc3\xb6n n\xc3\xa4k\xc3\xb6kulmasta, eik\xc3\xa4 katsojalle n\xc3\xa4ytet\xc3\xa4 p\xc3\xa4\xc3\xa4henkil\xc3\xb6\xc3\xa4 kertaakaan._NEWLINE_Spike Leen komediaelokuvassa Do the Right Thing \xe2\x80\x93 kuuma p\xc3\xa4iv\xc3\xa4 (1989) monet henkil\xc3\xb6iden v\xc3\xa4liset dialogit kuvataan tavanomaisten vastakuvien sijasta suoraan kameraan katsovina n\xc3\xa4k\xc3\xb6kulmaotoksina.'